MICRO มองแนวโน้มผลงานปี 64 โต ตั้งเป้าพอร์ตสินเชื่อขยายตัว 30% แตะ 4 พันลบ.
MICRO มองแนวโน้มผลงานปี 64 โต ตั้งเป้าพอร์ตสินเชื่อขยายตัว 30% แตะ 4 พันลบ.
MICRO มองแนวโน้มผลงานปี 64 โต ตั้งเป้าพอร์ตสินเชื่อขยายตัว 30% แตะ 4 พันลบ.
4 มี.ค. 2564

นายวิศาลท์ บูรณสันติกูล กรรมการผู้จัดการ บริษัท ไมโครลิสซิ่ง จำกัด (มหาชน) หรือ MICRO กล่าวว่า แนวโน้มธุรกิจในปี 64 เชื่อว่าจะมีการขยายตัวที่ดีอย่างต่อเนื่อง จากปีที่ผ่านมา โดยตั้งเป้าหมายขยายพอร์ตสินเชื่อ 4,000 ล้านบาท เติบโตราว 30% จากปีก่อน โดยบริษัทยังเดินหน้าตามแผนในการขยายสาขาเพิ่มอีก 4 สาขา เป็น 16 สาขา จากปี 63 มี 12 สาขา และภายในปี 65 บริษัทตั้งเป้าขยายสาขาเป็น 20 สาขา ซึ่งสาขาที่บริษัทจะขยายเพิ่มจะเน้นจังหวัดที่มีศักยภาพการเติบโตของภาคอุตสาหกรรม รวมถึงกลุ่มเต็นท์รถบรรทุกมือสอง ทั้งนี้แผนการขยายสาขาเพื่อสนับสนุนการเติบโตของพอร์ตสินเชื่อของบริษัท ให้สามารถเติบราว 30% ในทุกๆ ปี
สำหรับกลยุทธ์การดำเนินธุรกิจในช่วงต่อจากนี้ หลังเข้าตลาดหลักทรัพย์ฯ ในช่วงปลายปีที่ผ่านมา MICRO พร้อมขยายการเติบโตอย่างต่อเนื่อง โดยในปี 64 บริษัทฯ มีแผนพัฒนาระบบเทคโนโลยีสารสนเทศ เพื่อพัฒนาระบบการบริการด้านสินเชื่อให้เป็นไปด้วยความรวดเร็วยิ่งขึ้น เช่น Mobile Application และ เครื่องมือในการบริหารจัดการข้อมูลด้านสินเชื่อเช่าซื้อ เพื่อเพิ่มประสิทธิภาพในการบริหารจัดการ สร้างความได้เปรียบในการแข่งขัน สำหรับแผนธุรกิจระยะยาว บริษัทฯ มีแผนจะเพิ่มความหลากหลายของผลิตภัณฑ์สินเชื่อ เพื่อตอบสนองต่อความต้องการทางการเงินแก่ลูกค้าได้อย่างครบวงจร
ส่วนผลประกอบการในงวดปี 2563 บริษัทฯ มีกำไรสุทธิ 135.09 ล้านบาท เพิ่มขึ้น 24.30 ล้านบาท เติบโต 21.94% เทียบกับงวดเดียวกันของปีก่อน ที่มีกำไรสุทธิ 110.79 ล้านบาท  โดยมีรายได้รวมอยู่ที่ 454.05 ล้านบาท เพิ่มขึ้น 123.81 ล้านบาท หรือเพิ่มขึ้น 37.49% เทียบกับงวดเดียวกันของปีก่อนที่มีรายได้รวม 330.24 ล้านบาท ซึ่งรายได้ส่วนใหญ่ของบริษัทเป็นรายได้ดอกเบี้ยรับจากสัญญาเช่าซื้อซึ่งเพิ่มขึ้นตามการเติบโตของพอร์ตสินเชื่อเช่าซื้อของบริษัท และรายได้จากค่าบริการประกันภัยและประกันวงเงิน
“แนวโน้มธุรกิจครึ่งปีหลังของทุกปีที่ผ่านมาจะเติบโตกว่าครึ่งปีแรก เนื่องจากเป็นช่วงที่ผลิตผลทางการเกษตรเริ่มออก และการขยายการลงทุนในหลากหลายอุตสาหกรรม จึงมั่นใจว่าผลประกอบการปีนี้จะสามารถเติบโตได้ตามเป้าหมาย พร้อมกับการนำเงินที่ได้จากการระดมทุนเตรียมพร้อมรับโอกาสในการเติบโต” นายวิศาลท์ กล่าว
ขณะที่ที่ประชุมคณะกรรมการบริษัทฯ มีมติอนุมัติการออกและเสนอขายหุ้นกู้วงเงินไม่เกิน 2,000 ล้านบาท อัตราดอกเบี้ยขึ้นอยู่กับภาวะตลาดในขณะที่ออกและเสนอขายหุ้นกู้ดังกล่าว วัตถุประสงค์เพื่อนำเงินที่ได้จากการออกและเสนอขายหุ้นกู้ไปใช้ในการดำเนินงาน และขยายธุรกิจ และเป็นเงินทุนหมุนเวียนของบริษัท หรือวัตถุประสงค์อื่นๆ ตามที่คณะกรรมการบริษัทเห็นสมควร
 
 
 